

REPUBLIKA HRVATSKA

 Varaždinska županija

 OPĆINA VINICA

 Općinsko vijeće

KLASA : 003-05/20-01/34

URBROJ: 2186/011-01-20-1

Vinica, 09. prosinca 2020

 Na temelju članka 14. Zakona o proračunu («Narodne novine» broj 87/08., 136/12. i 15/15.) te članka 30. Statuta Općine Vinica („Službeni vjesnik Varaždinke županije“ broj 30/20.), Općinsko vijeće Općine Vinica na sjednici održanoj dana 09. prosinca 2020. godine donosi

**O D L U K U**

**o izvršavanju Proračuna Općine Vinica**

**u 2021. godini**

Članak 1.

 Ovom se Odlukom uređuje struktura prihoda i primitaka te rashoda i izdataka proračuna Općine Vinica za 2021. godinu i njihovo izvršavanje, ovlasti općinskog načelnika, korištenje namjenskih sredstava, opseg zaduživanja i izdavanje jamstava, prava i obveze korisnika sredstava proračuna te druga pitanja u izvršavanju Proračuna, u skladu sa propisima.

Članak 2.

 U izvršavanju proračuna Općine Vinica primjenjuju se odredbe Zakona o proračunu.

 Proračun se donosi i izvršava u skladu s načelima jedinstva i točnosti proračuna, jedne godine, uravnoteženosti, obračunske jedinice, univerzalnosti, specifikacije, dobrog financijskog upravljanja i transparentnosti.

Članak 3.

 Proračun se sastoji od općeg i posebnog dijela te Plana razvojnih programa.

 Opći dio proračuna čine Račun prihoda i rashoda i Račun financiranja.

 Posebni dio proračuna sastoji se od plana rashoda i izdataka korisnika iskazanih po vrstama, raspoređenih u tekuće i razvojne programe.

 U Planu razvojnih programa iskazuju se planirani rashodi vezani uz provođenje investicija i davanje kapitalnih pomoći i donacija za razdoblje 2021. do 2023 .godine, razrađeni po programima po pojedinim godinama u kojima će rashodi za programe teretiti proračune slijedećih godina te po izvorima financiranja.

Članak 4.

 Prihodi i primici proračuna moraju biti raspoređeni u proračunu i iskazani prema izvorima iz kojih potječu.

 Rashodi i izdaci Proračuna moraju biti raspoređeni u proračunu prema proračunskim klasifikacijama te uravnoteženi s prihodima i primicima.

 U Računu financiranja iskazuju se primici od financijske imovine i zaduživanja te izdaci za financijsku imovinu i za otplatu kredita i zajmova.

 Ukoliko tijekom proračunske godine, zbog izvanrednih nepredviđenih okolnosti, dođe do povećanja rashoda i izdataka odnosno umanjenja prihoda i primitaka, provodi se uravnoteženje proračuna snižavanjem predviđenih rashoda i izdataka odnosno pronalaženjem novih prihoda i primitaka putem izmjena i dopuna (rebalansa) Proračuna, prema postupku za donošenje Proračuna.

 Prihodi, primici, rashodi i izdaci proračuna iskazuju se prema organizacijskoj, ekonomskoj, funkcijskoj, lokacijskoj, programskoj klasifikaciji te izvorima financiranja.

Članak 5.

 Za zakonito i pravilno planiranje i izvršavanje Proračuna odgovoran je načelnik.

 Odgovornost za izvršavanje Proračuna načelnika je odgovornost za preuzimanje i potvrđivanje obveza, izdavanje naloga za plaćanje na teret proračunskih sredstava te utvrđivanje prava naplate i izdavanje naloga za naplatu u korist proračunskih sredstava.

 Upravno tijelo Općine Vinica odgovorno za financije i proračun, odgovorno je za potpunu i pravodobnu naplatu prihoda na račun proračuna sukladno odgovarajućim zakonima i propisima.

 Prihodi proračuna ubiru se i uplaćuju u proračun u skladu sa zakonima i ostalim propisima neovisno o visini prihoda planiranih u proračunu.

Članak 6.

 Upravno tijelo odgovorno za financije i proračun izrađuje mjesečne planove za izvršavanje proračuna i planira likvidnost proračuna u skladu s novčanim tokom proračuna sukladno planovima te utvrđuje mjesečnu proračunsku dodjelu sredstava sukladno likvidnosti proračuna i preuzetim obvezama korisnika proračuna do visine planirane u proračunu.

 Upravno tijelo nadležno za financije i proračun utvrđuje postupak i uvjete kojih se treba pridržavati prilikom utvrđivanja proračunskih dodjela te mjere u slučaju nepoštivanja propisanih dodjela.

 Postupci nabave roba i usluga vrijednosti do 200.000,00 kn i radova čija je procijenjena vrijednost do 500.000,00 kn, provode se sukladno aktu o jednostavnoj nabavi, a nabave iznad navedenih vrijednosti sukladno propisima o javnoj nabavi.

Članak 7.

 Proračun se izvršava na temelju mjesečnih proračunskih odobrenja korisnicima u skladu s raspoloživim sredstvima.

 Proračunski korisnici smiju preuzimati obveze najviše do visine sredstava osiguranih u posebnom dijelu proračuna ako je njihovo izvršavanje usklađeno s mjesečnom proračunskom dodjelom.

 Načelnik putem upravnog tijela nadležnog za financije može izmijeniti dinamiku stavljanja na raspolaganje odobrenih sredstava radi usklađivanja s dinamikom priljeva sredstava.

 Ukoliko se prihodi Proračuna ne naplaćuju u planiranim iznosima i planiranoj dinamici tijekom godine, prednost u podmirivanju izdataka imati će sredstva za izdatke poslovanja.

Članak 8.

 U proračunu se utvrđuju sredstva za proračunsku zalihu koja se koriste za nepredviđene namjene, za koje u proračunu nisu osigurana sredstva ili za namjene za koje se tijekom godine pokaže da za njih nisu utvrđena dostatna sredstva jer ih pri planiranju proračuna nije bilo moguće predvidjeti.

 O korištenju sredstava proračunske zalihe odlučuje načelnik svojom odlukom.

Članak 9.

 Korisnici sredstava Proračuna ista moraju koristiti štedljivo i u skladu s propisima o korištenju odnosno raspolaganju sredstava.

 Nadzor nad korištenjem sredstava obavlja načelnik putem upravnog tijela nadležnog za financije te o izvršenom nadzoru daje informacije Općinskom vijeću.

 Općinski načelnik prati izvršenje po tromjesečjima.

Članak 10.

 Poštujući načela sigurnosti, likvidnosti i isplativosti ulaganja raspoloživim novčanim sredstvima na računu proračuna upravlja Općinski načelnik. Prihodi od upravljanja slobodnim novčanim sredstvima s računa proračuna, prihodi su proračuna.

Članak 11.

 Namjenski prihodi i primici proračuna su pomoći, donacije, prihodi za posebne namjene, prihodi od prodaje ili zamjene imovine, naknade s naslova osiguranja i namjenski primici od zaduživanja i prodaje dionica i udjela.

 Namjenski prihodi i primici uplaćuju se u proračun. Namjenski prihodi i primici koji se ne iskoriste u prethodnoj godini prebacuju se u proračun za tekuću godinu.

 Ako su namjenski prihodi i primici uplaćeni u manjem opsegu od planiranih, mogu se preuzeti obveze samo u visini stvarno uplaćenih odnosno raspoloživih sredstava.

 Uplaćene i prenesene, a manje planirane pomoći, donacije i prihodi za posebne namjene mogu se izvršavati iznad iznosa utvrđenog u proračunu, a do visine stvarno uplaćenih odnosno prenesenih sredstava.

Članak 12.

 Dionice ili udjeli u kapitalu mogu se prodati na temelju odluke koju donosi Općinsko vijeće ukoliko to nije u suprotnosti sa zakonom.

 Ostvarena sredstva od prodaje dionica ili udjela u kapitalu koriste se samo za otplatu duga ili nabavu imovine Općine.

Članak 13.

 Upravljanje nefinancijskom dugotrajnom imovinom podrazumijeva njeno korištenje, održavanje i davanje u zakup, a evidenciju dugotrajne nefinancijske imovine vodi Jedinstveni upravni odjel .

Članak 14.

 Sukladno odredbama Zakona o proračunu Općina Vinica može se zadužiti uzimanjem kredita na tržištu novca i kapitala koji potvrdi Općinsko vijeće, a uz prethodnu suglasnost Vlade Republike Hrvatske.

 Ukupna obveza Općine za zaduživanje u 2020 .godini može iznositi najviše do 20 % ostvarenih prihoda u godini koja prethodi godini u kojoj se zadužuje.

Članak 15.

 Ukoliko po završetku fiskalne godine bude ostvaren višak prihoda , odluku o raspodijeli viška prihoda donosi Općinsko vijeće prilikom donošenja Godišnjeg obračuna Proračuna.

Članak 16.

 Ova Odluka stupa na snagu osmog dana od dana objave u «Službenom vjesniku Varaždinske županije“.

 Predsjednik

 Općinskog vijeća Općine Vinica

 Marijan Mihalić